Kriminalitet (kvt.) 2. kvt. 2015

Tyveri af køretøjer er igennem mange år faldet betydeligt. I årets andet kvartal var der 2.035 anmeldelser af tyveri og brugstyveri af køretøj, når der er korrigeret for sæsonudsving. Det er 5 pct. færre end i første kvartal og 60 pct. færre end i 2008. Der har været tale om et næsten konstant fald fra 1996 til 2006, hvorefter anmeldelserne i en kort årerække steg, frem til 2008. Herefter har der igen været et langt fald. Anmeldelser for tyveri fra bil mv. har fulgt samme faldende tendens i perioden. Samtidig er bestanden af køretøjer vokset med 6 pct. fra 2008 til 2015.

Fortsat færre straffelovsforbrydelser

Der blev i alt anmeldt 93.331 straffelovsforbrydelser i årets andet kvartal, når der er korrigeret for sæsonudsving. Det er et fald på 1.267 eller 1 pct. i forhold til første kvartal. Hovedparten af forbrydelserne er ejendomsforbrydelser, der består af indbrud, tyveri og hærværk mv., og faldet skyldes hovedsageligt færre anmeldelser i denne kategori. Der blev således anmeldt 86.469 ejendomsforbrydelser, når der er korrigeret for sæsonudsving, hvilket er et fald på 2 pct. i forhold til kvartalet før. Faldet skyldes færre anmeldelser af tyveri og hærværk, mens der var en stigning i anmeldte indbrud, som skyldes flere anmeldelser af indbrud i ubeboede bebyggelser samt røveri.

Også færre voldsforbrydelser og seksualforbrydelser

I alt blev der anmeldt 4.098 voldsforbrydelser i andet kvartal, når der er korrigeret for sæsonudsving, hvilket er næsten uændret i forhold til første kvartal. Anmeldelser for vold mod privatperson faldt 2 pct. Herudover omfatter voldsforbrydelser bl.a. vold mod offentlig myndighed, drab, drabsforsøg og trusler. Seksualforbrydelser er den kategori under straffeloven med færrest anmeldte forbrydelser. I andet kvartal var der 557 anmeldelser, når der er korrigeret for sæsonudsving, hvilket er 8 pct. færre end kvartalet før.

Flere andre forbrydelser

Der blev anmeldt 2.207 andre forbrydelser i andet kvartal, når der er korrigeret for sæsonudsving, hvilket svarer til en stigning på 9 pct. i forhold til første kvartal. Andre forbrydelser omfatter bl.a. forbrydelse mod offentlig myndighed, falsk forklaring, freds- og æreskrænkelser og salg af narkotika.